Къэбэрдей уэрамым усэ къыщоджэ
Къэбэрдей уэрамым тет псыутх дахэм и Iэгъуэблагъэм щаублащ «Жыпым кърах усэхэр» зыфIаща литературэ пшыхьхэр. Ахэр мэрем къэс ирагъэкIуэкIынущ.
Налшык къалэ администрацэм щэнхабзэмкIэ и управленэм къыхилъхьа жэрдэмыр щыхьэрым библиотекэ нэхъыщхьэмрэ тхылъыр фIыуэ зылъагъухэм я Къэбэрдей-Балъкъэр зэгухьэныгъэмрэ даIыгъащ.
ЦIыхухэм я зэхэщIыкIым зезыгъэужь, мы Iуэхур «флэшмоб» мардэм тетущ зэрекIуэкIынур. Абы кърашэлIэнущ ди республикэм и тхакIуэ цIэрыIуэхэри къалэмыр къэзыщтагъащIэхэри. Зэхыхьэм кIуэну ирагъэблагъэ усэ макъкIэ сыкъеджащэрэт е абы къеджэхэм седэIуащэрэт жызыIэ дэтхэнэри.
Мы Iуэхур къызэзыгъэпэщхэм я мурадыр Интернетым ис щIалэгъуалэр акъылым зезыгъэужь тхылъхэм, литературэм драгъэхьэхынырщ, абыхэм я мыхьэнэр зэрыиныр зыхрагъэщIэнырщ, цIыхухэм яку дэлъын хуей гуапагъэр къагъэщIэрэщIэжынырщ.
Жанхъуэт Зузэ.
